Vrou wat Trollip glo beswadder terug in hofAthol Trollip, die burgemeester van die Nelson Mandelbaai-metro. Foto: Facebook ŉ Voormalige DA-aktivis wat Athol Trollip, die burgemeester van die Nelson Mandelabaai-metro, daarvan beskuldig het dat hy omkoopgeld aan haar gebied het, het Woensdag in die Port Elizabeth-landdroshof verskyn. Nontuthuzelo Jack (47) word daarvan beskuldig dat sy Trollip beswadder het nadat sy beweer het die burgemeester het haar omkoopgeld aangebied om iets te vind om Veliswa Mvenya, voormalige DA- provinsiale voorsitter, “swart te smeer”. Haar bewerings is in ŉ plaaslike koerant gepubliseer in aanloop tot die munisipale verkiesing van 2016. Volgens hofdokumente het Jack ook ŉ beëdigde verklaring afgelê wat valse bewerings bevat en het sy dit aan James Selfe, die voorsitter van die DA se federale uitvoerende komitee, gestuur. Sy staan tereg op ŉ aanklag van crimen injuria. Jack het verlede jaar in Augustus in die middel van hofverrigtinge haar regsverteenwoordiger afgedank. Die daaropvolgende maand het haar nuwe regsverteenwoordiger onttrek en aangevoer Jack wil nie haar samewerking aan hom gee nie. Die ondersoek na die saak is afgehandel en die verhoor was gereed om te begin, maar hofverrigtinge kon nie voortgaan voordat Jack haar regspan gefinaliseer het nie. Jack het uiteindelik Woensdag ŉ nuwe regsverteenwoordiger aangestel. Die saak is uitgestel sodat haar nuwe prokureur ŉ advokaat kan aanstel en ŉ afskrif van die dossier kan bekom. Die saak sal Vrydag hervat.